Ni naključje, da so popotniki že v srednjem veku z začudenjem zrli v množico antičnih ostalin, ki so jih srečevali na vsakem koraku. Še več kot tisoč let po propadu antične Celeje, kot se je mesto imenovalo v rimskem času, je bilo vsakomur jasno, da so bile primerjave med Celejo in Trojo (nekateri pisci so Celejo poimenovali kar Troia secunda - Druga Troja) povsem upravičene. 

Žal pa Celeja ni bila "Druga Troja" le po bogastvu, temveč tudi po svoji usodi. Ko je naval barbarskih plemen za več kot pol tisočletja ugasnil življenje v mestu, se je namreč zdelo, da se nekdaj mogočna naselbina nikoli več ne bo postavila na noge. Toda zmotili so se. Že v 12. stoletju je prekrasen prostor ob sotočju Savinje in Voglajne spet oživel. Na antičnih tleh je najprej zrasla skromna naselbina, ki je kmalu postala trg in stoletje za tem še mesto. 

